ועדת הפנים והגנת הסביבה, כנסת 20, פרוטוקול מספר 754, 2018-11-26 12:30

יואב קיש: אני פותח את ישיבת ועדת הפנים והגנת הסביבה בנושא הצעת חוק לתיקון פקודת העיריות (מס' 146) (חלוקת הכנסות), התשע"ח-2018 (פ/4415/20) (כ/784), של חבר הכנסת מיכאל מלכיאלי – הכנה לקריאה שנייה ושלישית.

יואב קיש: הצעת החוק עברה בקריאה הראשונה.

יואב קיש: אתה רוצה להגיד כמה מילים?

יואב קיש: בבקשה.

מיכאל מלכיאלי: קודם כול, אני רוצה להודות לך, אדוני היושב-ראש, על קידום ההצעה הזאת, על שהגענו עד הלום.

מיכאל מלכיאלי: ההצעה חשובה מאוד.

מיכאל מלכיאלי: בעצם היא מסדירה מצב קיים אבל היא חוסכת את הבירוקרטיה שהייתה בשנים האחרונות לגבי רשויות מקומיות שזכאיות בחוק לקבל – צדק חלוקתי כפשוטו – מרשויות מקומיות הסמוכות אליהן שיש להן יותר הכנסות.

מיכאל מלכיאלי: עד היום זה התעכב המון שנים, ומי שסובל מזה בסוף הן אותן רשויות מוחלשות, אותם האנשים השקופים והמוחלשים.

מיכאל מלכיאלי: ההצעה הזאת תעשה סדר ותיתן לשר הפנים סמכות גם מעבר לקו הירוק.

יואב קיש: תודה.

יואב קיש: היועץ המשפטי לוועדה, תומר רוזנר, אתה רוצה להתייחס?

תומר רוזנר: תודה.

תומר רוזנר: על פי המצב המשפטי הקיים יש הוראה בפקודת העיריות המאפשרת לשר הפנים, בהסכמת שר האוצר ולאחר דוח של ועדת חקירה, לקבוע שתהיה העברת הכנסות מרשות מקומית אחת באזור שאין בו מגורים בלבד לרשות מקומית סמוכה או גובלת.

תומר רוזנר: מדובר, כפי שאמר חבר הכנסת מלכיאלי, בחלוקת הכנסות, בדרך כלל מאזורי תעסוקה שבהם רשות מקומית אחת מעבירה לרשות אחרת.

תומר רוזנר: ההצעה גורסת שנרחיב את ההוראה הקובעת שלשר הפנים תהיה סמכות כזאת להעביר הכנסות מרשות מקומית בישראל גם לרשויות סמוכות או גובלות באזור יהודה ושומרון.

תומר רוזנר: זאת ההצעה.

תומר רוזנר: לגבי הכיוון ההפוך, כפי שנאמר בדיונים הקודמים וכפי שאמרו נציגי המינהל האזרחי ומשרד המשפטים, הנושא יוסדר בצו האלוף, כך שאפשר יהיה לעשות כן גם בכיוון ההפוך.

יואב קיש: יש פה מישהו מהמינהל האזרחי?

יואב קיש: לא.

יואב קיש: אמרתי בצורה ברורה מאוד שזה חייב לעבור בשני הכיוונים ולא בכיוון חד-צדדי.

יואב קיש: בלי שנסדיר את זה בשני הכיוונים – אני חושב, חבר הכנסת מלכיאלי, שגם אתה שותף לאמירה שלי.

מיכאל מלכיאלי: חד-משמעית גם אני שותף.

יואב קיש: נציגי משרד המשפטים נמצאים פה?

יואב קיש: חברי הכנסת, אני רק בודק את זה ואז אתן לכם את זכות הדיבור, למי שנרשם.

יואב קיש: אני רק רוצה להבין.

אהוד לנדאו: כפי שאמרנו גם בדיון הקודם, כרגע ביועמ"ש איו"ש מקדמים צו שיסדיר את הנושא הזה גם באשר לחלוקת הכנסות מהאזור לישראל.

אהוד לנדאו: זה בעדיפות ראשונה.

אהוד לנדאו: מי שקובע את סדרי החקיקה, את סדרי העדיפויות של יועמ"ש איו"ש זה סגן שר הביטחון, וכרגע זה בעדיפות ראשונה.

יואב קיש: יש לך לוחות זמנים, כמה זמן לוקח להעביר את זה מרגע שתושלם חקיקה, כמה זמן עד שזה יקרה שם?

אהוד לנדאו: אני לא יכול להתחייב בשמם.

אהוד לנדאו: אני חושב שזה תיקון לא מורכב במיוחד.

יואב קיש: זו תשובה שאנחנו חייבים לקבל.

יואב קיש: אני לא סוגר את זה בלי שאני יודע שזה עובד ביחד.

יואב קיש: אתה יכול עכשיו לבדוק את זה?

אהוד לנדאו: אצטרך את סגן שר הביטחון, לדעת אם הוא יתעדף את זה באופן אחר.

יואב קיש: אני רוצה לקבל תשובה.

יואב קיש: תנסה להשיג לנו.

יואב קיש: יש מינוי חדש היום?

יואב קיש: זה דורש הצבעה בכנסת.

יואב קיש: אז לדעתי זה יגיע היום למליאה כי הוא כבר קיבל אישור.

יואב קיש: אני מבקש לבדוק את זה ולחזור אלינו.

יואב קיש: אני רוצה לדעת מתי עושים את זה לשני הצדדים.

יואב קיש: אני לא רואה להעביר רק צד אחד.

יואב קיש: בחוק הזה אפשר לתקן?

יואב קיש: בואו נקרא את הצעת החוק ואחרי כן נראה אם אפשר לעשות את זה גם בהצעת החוק הזאת, אבל קודם נשמע גם את חברי הכנסת.

יואב קיש: בבקשה, תקרא את הצעת החוק.

 << דובר >> גלעד קרן: הצעת חוק לתיקון פקודת העיריות (מס' 146) (חלוקת הכנסות), התשע"ח-2018 סעיף 1 – תיקון סעיף 9ב "בפקודת העיריות, בסעיף 9ב(ב), אחרי "לבין רשות מקומית, אחת או יותר" יבוא "לרבות עירייה, מועצה מקומית או מועצה אזורית באזור, כהגדרתו בסעיף 341א(א).

 << דובר >> גלעד קרן: "."

יואב קיש: למה אי אפשר לתקן גם בהצעת החוק פה בדיוק באותה שיטה?

תומר רוזנר: כי המקור של ההכנסות – הרשות המקומית שבה מדובר, שהיא נותנת את ההכנסות, היא באזור והחקיקה שמסדירה אותה היא לא פקודת העיריות אלא חקיקת האזור.

יואב קיש: אני לא יכול לעשות פה תיקון?

לאה פדידה: אם יש רשות חזקה מאוד, היא לא יכולה להעביר?

תומר רוזנר: לא בחוק הזה.

יואב קיש: חד-צדדי אני לא רוצה.

יואב קיש: אני לא יכול לתקן בהצעת החוק הזאת?

לאה פדידה: אז זה חוק בלתי מאוזן בעליל.

תומר רוזנר: חקיקת האזור היא חקיקה אחרת.

תומר רוזנר: זה מחייב תיקון בתקנון המועצות המקומיות שלהם.

יואב קיש: אני לא יכול לעשות את זה בהצעת החוק הזאת?

תומר רוזנר: לא.

יואב קיש: אז אני חייב לעשות את זה דרך צו אלוף?

תומר רוזנר: דרך צו אלוף.

תומר רוזנר: אבל שיברר מה לוח הזמנים.

יואב קיש: הוא יברר.

יואב קיש: בינתיים אתן לחברי הכנסת להתייחס.

יואב קיש: חבר הכנסת טלב אבו עראר, בבקשה.

טלב אבו עראר: תודה, מכובדי היושב-ראש.

טלב אבו עראר: אני חושב שראוי היה לסייע ולחלק הכנסות לישובים שבקושי מתקיימים ללא המענקים של משרד הפנים, ובעיקר במגזר הבדואי בדרום.

יואב קיש: בכל הארץ.

יואב קיש: בכל מקום שצריך יש לחלק.

טלב אבו עראר: בדרום במיוחד.

טלב אבו עראר: בישובים באשכול 1.

טלב אבו עראר: המצב הסוציו-אקונומי שם גרוע, אין שם מפעלים, אין אזורי תעשייה ברוב הישובים הבדואיים בנגב.

טלב אבו עראר: חלוקת ההכנסות – הצעת החוק כאן

טלב אבו עראר: מדברת על ההתנחלויות בעיקר שיושבות במקום לא חוקי בכלל.

יואב קיש: אבל בנגב זה עובד.

טלב אבו עראר: זה לא עובד.

טלב אבו עראר: מדובר כאן על חלוקה של גרושים.

יואב קיש: אבל זה ההחלטה של שר הפנים.

יואב קיש: החוק בתוקף וקורה.

יואב קיש: אפשר לבוא בטענות לשר הפנים, למה הוא לא מחלק אחרת.

יואב קיש: אנחנו מאפשרים פה בחקיקה לשר הפנים.

טלב אבו עראר: אגיד לך למה.

טלב אבו עראר: למשל הישוב ערערה בנגב – מחלקים את ההכנסות בינו ובין דימונה?

טלב אבו עראר: לא.

טלב אבו עראר: אתה מבין?

יואב קיש: אבל במה זה קשור להצעת החוק הזאת?

טלב אבו עראר: מדובר כאן על חלוקת הכנסות.

יואב קיש: היום החוק הזה קיים במדינת ישראל ומאפשר לשר הפנים לבצע חלוקת הכנסות שונה.

יואב קיש: אקח את הדוגמה שלך, למשל הקמ"ג נמצא בתוך רשות מסוימת ואפשר לתת חלק מן ההכנסות מהקמ"ג לרשות אחרת.

יואב קיש: היום זה בסמכות שר הפנים.

טלב אבו עראר: אבל החוק הזה מעניק לשר זכות לחלק את ההכנסות גם להתנחלויות.

טלב אבו עראר: האם זה נכון?

יואב קיש: זה נכון.

יואב קיש: הוא מוסיף גם את האזור לעניין.

טלב אבו עראר: אנחנו נגד זה.

טלב אבו עראר: ההתנחלויות, קודם כול, הן שטח כבוש, לא חוקי בכלל.

יואב קיש: זה בסדר.

יואב קיש: עכשיו אני מבין את הנימוק שלך.

מיכאל מלכיאלי: בלי קשר לערערה, בלי קשר לבדואים.

מיכאל מלכיאלי: יש גם בעיה בחוק התרבות.

מיכאל מלכיאלי: יש הרבה בעיות במדינה.

טלב אבו עראר: מכובדי, אנחנו יודעים שאנחנו נמצאים בתקופת בחירות, וש"ס ויהדות התורה והליכוד, כולכם דואגים עכשיו לצבור כמה וכמה מנדטים.

יואב קיש: עכשיו אתה אומר: בגלל נושא האזור.

טלב אבו עראר: הצעת החוק הזאת לא חוקית, אין לה בסיס בכלל ואנחנו מתנגדים לה בתוקף.

יואב קיש: תודה רבה לחבר הכנסת טלב אבו עראר.

יואב קיש: חבר הכנסת יוסף ג'בארין, בבקשה.

יוסף ג'בארין: התייחסתי להיבטים העקרוניים בדיון הקודם שלנו בהצעת החוק הזאת.

יוסף ג'בארין: אמרתי שאפשר בהחלט לראות בהצעת החוק הזאת עוד חקיקה של סיפוח, סיפוח השטחים הפלסטינים הכבושים מ-1967.

יוסף ג'בארין: אמרתי גם שהצעת החוק הזאת מנוגדת למשפט הבין-לאומי ומנוגדת להסדרים שעד כה היו קיימים ביחס בין המשפט הישראלי ובין המשפט שחל בשטחים הפלסטיניים.

יוסף ג'בארין: בהצעת החוק הזאת נותנים סמכות לשר הפנים שבעצם חלה על האזורים הללו, סמכות שעד עכשיו לא קיימת במשפט הישראלי.

יוסף ג'בארין: לפי המשפט הבין-לאומי הריבון בשטחים הכבושים הוא המפקד הצבאי.

יוסף ג'בארין: גם לפי המשפט הישראלי, שטחים אלה הם בתפיסה לוחמתית.

יוסף ג'בארין: מי שהוא ריבון, מי שהוא המחוקק בעל הסמכויות זה השלטון הצבאי, זה המפקד הצבאי.

יוסף ג'בארין: כאן בעצם יש סטייה, שאני רואה כמסוכנת מאוד, ממצב הדברים הקיים במשפט הישראלי.

יוסף ג'בארין: אני לא יכול להתעלם מן ההקשר הפוליטי כאן, ששר הפנים מקבל סמכויות גם על האזורים בתוך השטחים, בעצם על התנחלויות.

יואב קיש: זה לא מדויק.

יוסף ג'בארין: זה בדיוק המצב.

יואב קיש: הוא יכול להעביר כספי ארנונה ממדינת ישראל לרשויות מקומיות באזור.

יוסף ג'בארין: כן, אבל זה בעצם להתנחלויות.

יואב קיש: אני רוצה שזה יעבוד גם לכיוון השני.

יואב קיש: על זה אומר לי תומר רוזנר: רק בצו אלוף.

יואב קיש: אנחנו בודקים מה המשמעות.

יוסף ג'בארין: אז דיברנו על כך ואמרת שצריך לבדוק גם את העניין ההפוך.

יוסף ג'בארין: שוב, אני אומר שברמה העקרונית אנחנו מתנגדים לעניין הזה.

יוסף ג'בארין: אבל גם מה שאמרתי, יש כאן סטייה מן ההסדר המשפטי שקיים בתחום.

יוסף ג'בארין: אני לא יודע אם יש ליועץ משפטי, אם יש למשרד המשפטים התייחסות לנושא הזה.

יוסף ג'בארין: אמרתי שיש כאן גם סטייה מהוראות המשפט הבין-לאומי בנושא.

יואב קיש: אם אתה רוצה, לנוסח הזה היועץ המשפטי לוועדה יכול גם להתייחס בהתאם להערתך.

יוסף ג'בארין: אשמח לשמוע את התייחסותו.

יוסף ג'בארין: הוא כמובן לא ישכנע אותי.

יוסף ג'בארין: אני אומר את זה כמשפטן.

יואב קיש: אז אולי מיותרת ההתייחסות שלו.

מיכאל מלכיאלי: לתומר רוזנר יש יכולות לשכנע אותך.

מיכאל מלכיאלי: אם הוא רוצה, הוא יכול לשכנע.

יואב קיש: בבקשה, תומר רוזנר, אתה רוצה להתייחס?

תומר רוזנר: הצעת החוק הזאת לא קובעת הסדרים ונורמות שיחולו באזור אלא להפך, היא קובעת העברת כספים מישראל לאזור.

תומר רוזנר: אין פה שום נורמה שחלה באזור.

יואב קיש: דרך אגב, זו הבעיה שלי עם זה.

תומר רוזנר: זה הצד השני.

תומר רוזנר: לגבי העובדה של העברת כספים, אנחנו לא רואים כאן בעיה של משפט בין-לאומי.

תומר רוזנר: כפי שמדינת ישראל יכולה לתת סיוע למדינות חוץ ולמקומות אחרים.

לאה פדידה: ומזוודות לעזה.

יוסף ג'בארין: לא דרך שר הפנים עושים את זה אלא דרך הממשל הצבאי.

תומר רוזנר: לא משנה.

תומר רוזנר: המדינה עושה את זה, לא משנה איזה שר עושה את זה.

יוסף ג'בארין: אמרתי: יש ריבון לפי המשפט הבין-לאומי, שזה המפקד הצבאי.

תומר רוזנר: לא.

תומר רוזנר: אם ישראל רוצה לסייע עכשיו לאוגנדה, היא יכולה.

תומר רוזנר: נכון?

יואב קיש: בבקשה חברת הכנסת לאה פדידה.

יואב קיש: יש לי רק עדכון: מכיוון שהייתה כבר החלטת ממשלה על מינויו של סגן השר אלי בן-דהן לתפקיד סגן שר הביטחון יש לו היום הצהרת אמונים במליאה.

יואב קיש: אני לא יודע אם פורמלית רק אחרי הצהרת האמונים ההחלטה נכנסת לתוקף.

יואב קיש: לדעתי אין הצבעה.

יואב קיש: אז הוא רק צריך להצהיר.

יואב קיש: בבקשה.

לאה פדידה: אבל הוא היה סגן שר.

יואב קיש: אבל התפטר השר, וכאשר מתפטר שר הסגנים שלו מפוטרים אוטומטית.

יואב קיש: בכל יום לומדים פה משהו חדש, חברת הכנסת פדידה.

יואב קיש: בבקשה.

לאה פדידה: אם לא עסקינן בחוק שמדבר על סיפוח וריבונות, אז בואו נדבר לעניין.

לאה פדידה: אם זה חוק שמדבר בזה, בואו נשים את הדברים האלה על השולחן ואז נדבר עליהם.

יואב קיש: לטענתו של חבר הכנסת ג'בארין כן.

לאה פדידה: אני רוצה להתייחס רגע למהות.

לאה פדידה: לא מספיק שהממשלה שלכם בורחת מאחריות, עכשיו עוד פעם אנחנו רואים שהיא אומרת: יאללה, עיר חזקה, רשות חזקה תיתן לרשות חלשה.

לאה פדידה: למה?

יואב קיש: נכון.

יואב קיש: אבל זה קיים בחוק.

לאה פדידה: אני יודעת שזה קיים בחוק.

לאה פדידה: במקום לתקן אנחנו מוסיפים?

לאה פדידה: הרי זה לא הגיוני.

לאה פדידה: האזרח שמשלם ארנונה לרשות החזקה בעצם נענש פעמיים.

לאה פדידה: אם אני משלמת אז גם לוקחים ממני מסים מהמדינה אבל מוטל עליי גם מס עקיף.

יואב קיש: אז את בעד לבטל את תשלומי האיזון של משרד הפנים?

לאה פדידה: רגע, אגיד את דבריי.

יואב קיש: אני מנסה להבין.

יואב קיש: אני שואל.

לאה פדידה: אבל רגע.

לאה פדידה: הקשבתי לך היום יום שלם, בארבע ישיבות הייתי אצלך.

לאה פדידה: אומרים במרוקאית "סטייפוצין".

לאה פדידה: רגע, אגיע לפואנטה.

לאה פדידה: זה היה ברומנית – אני אמנם פדידה אבל אני מדברת רומנית.

לאה פדידה: זה אומר שעל אותו תושב מוטל פעמיים מס, פעם כאזרח מטעם המדינה ופעם נוספת מס עקיף שלוקחים ממנו שמיועד לרשות חלשה יותר.

לאה פדידה: זה לא נכון.

לאה פדידה: היה צריך לתקן את זה גם כך, ועכשיו בעצם מרחיבים את זה.

יואב קיש: אז מה את מציעה?

יואב קיש: אני מנסה להבין.

לאה פדידה: אם בא לכם לדבר על סיפוח וריבונות – תחוקקו חוק כזה.

לאה פדידה: אל תכניסו את האזרח באמצע ואל תרחיבו חוק שנמצא - - -

יואב קיש: ובנושא החלוקה?

לאה פדידה: זה חוק שקיים כבר ומזיק לתושבים.

לאה פדידה: הדבר השני, מה שאתה העלית קודם, את זה עוד לא שמעתי – מה זה One way ticket, רכבת לכיוון אחד?

לאה פדידה: אני מוכנה לשלוח כמה אנשים מן הקואליציה ל-One way ticket.

לאה פדידה: מה זאת אומרת?

לאה פדידה: אם אנחנו יכולים לתת לשם, אז שאפשר יהיה גם לקחת משם.

יואב קיש: לגבי זה אני מסכים אתך במאה אחוז.

יואב קיש: זה חייב להיות דו-סטרי.

לאה פדידה: לכן הצעת החוק הזאת לא בשלה לבוא לדיון.

לאה פדידה: יש פה בעיה.

יואב קיש: מעניין אותי רק דבר אחד.

יואב קיש: אני מסכים אתך על כל נושא האזור ויהודה ושומרון.

יואב קיש: יש לנו ויכוח עקרוני ואני שם אותו לרגע בצד.

לאה פדידה: אני גם שמה אותו לרגע בצד.

יואב קיש: אני מדבר עכשיו ברמה העניינית.

יואב קיש: לתפיסתך אין בעיה, הרי החוק קיים במדינת ישראל.

יואב קיש: את טוענת שצריך לתקן אותו?

לאה פדידה: אתה יודע כמה פעמים אכפו אותו, כמה פעמים יישמו אותו?

לאה פדידה: בכמה מועצות אזוריות בלבד בארץ.

לאה פדידה: לא השתמשו בו בכלל.

לאה פדידה: אף אחד לא יישם את החוק הזה.

יואב קיש: לא.

יואב קיש: היו הרבה מקומות.

מיכאל מלכיאלי: בטח שכן, למשל בנתיבות, באופקים, בכל הפריפריה.

לאה פדידה: פרט לכמה מועצות אזוריות שלקחו מהן זה לא היה.

יואב קיש: מירה סלומון, את יודעת אם היו מקרים שהשתמשו בחוק?

מירה סלומון: יש בעיקר במועצות האזוריות חלוקה של הכנסות.

מירה סלומון: בעיריית דימונה יש אפשרות לחלוקת הכנסות.

לאה פדידה: אפשרות, אבל לא עשו את החלוקה.

יואב קיש: אנשי משרד הפנים, אנא תתייחסו לזה.

שירי שניצקי: אשמח להשיב.

שירי שניצקי: שמי שירי שניצקי, אני משמשת כמנהלת אגף תכנון מפת השלטון המקומי.

שירי שניצקי: אנחנו עוסקים בחלוקת הכנסות ובשינויי גבולות במשרד.

שירי שניצקי: הדברים שחברת הכנסת פדידה מתייחסת אליהם הם לא מדויקים.

לאה פדידה: אשמח ללמוד.

שירי שניצקי: אנחנו כבר היום מחלקים הכנסות בצו שר הפנים.

שירי שניצקי: החוק, סעיף 9ב לפקודת העיריות, תוקן בשנת 2006 ונכנס לתוקף לראשונה ב-2013, כאשר עיריית קריית גת מחלקת למועצות האזוריות מהמקום שבו נמצא מפעל "אינטל" למועצות יואב, שפיר ולכיש.

יואב קיש: את מתנגדת לזה באופן מהותי?

לאה פדידה: אני מתנגדת מאוד.

שירי שניצקי: אני רוצה רק להעמיד דברים על דיוקם.

יוסף ג'בארין: זה דווקא פעילות חברתית.

לאה פדידה: בטח אתה תומך.

לאה פדידה: אתה רוצה שעיר חזקה תחלק לכל הכפרים מסביב.

לאה פדידה: אני חושבת שזה לא נכון.

לאה פדידה: המדינה צריכה לדאוג להם.

שירי שניצקי: יש את דימונה שמחלקת הכנסות – אם אפשר להתייחס לדברים של חבר הכנסת טלב אבו עראר – גם לרשויות הבדואיות הסמוכות הגובלות לדימונה באזור בסיס נבטים; נתיבות מחלקת הכנסות למרחבים ושדות נגב.

טלב אבו עראר: רק לבסיס נבטים.

לאה פדידה: במקום להרחיב את הנושא הזה צריך להפסיק אותו עכשיו.

שירי שניצקי: - - - משגב ומטה אשר מחלקות הכנסות לשלוש רשויות מקומיות: מג'ד אל כרום, דיר אל אסד ובענה.

שירי שניצקי: הדברים האלה קורמים עור וגידים.

שירי שניצקי: ככל שהזמן עובר אנחנו מכניסים יותר ויותר חלוקת הכנסות.

לאה פדידה: ההכנסות הן רק על אזורי תעשייה?

שירי שניצקי: אמת ויציב.

שירי שניצקי: על פי החוק לא ניתן לחלק הכנסות ממגורים.

שירי שניצקי: כלומר כשאנחנו מחלקים הכנסות זה אך ורק מארנונה שאיננה למגורים אלא לפיתוח והשבחה.

שירי שניצקי: לא רק תעשייה אלא גם בסיסי צה"ל, גם מחצבות וכולי.

יואב קיש: תודה.

יואב קיש: אני רוצה לסכם את הדיון.

יואב קיש: לא נאריך יותר.

יואב קיש: יש תשובה ממשרד המשפטים?

אבינועם ביר: אנחנו ממשרד הפנים ונבדוק.

יואב קיש: תבדוק.

יואב קיש: חבר הכנסת מלכיאלי, נקבע דיון בעוד שבוע בערך.

יואב קיש: הבעיה שלי היא שאני לא רוצה לחוקק חוק שלא עובד לשני הכיוונים.

יואב קיש: הם אמנם מתנגדים עקרונית לכל חקיקה שנוגעת לנושא האזור, יהודה ושומרון.

יוסף ג'בארין: עכשיו זה אשכרה חיזוק ההתנחלויות.

יואב קיש: אתה אומר: אתה תתנגד פחות אם זה יהיה משני הכיוונים, אבל אין הבדל, אתה תתנגד בכל מקרה.

יואב קיש: זה בסדר, זה ברור לי.

יואב קיש: חשוב לי שזה יעבוד דואלית משני הכיוונים.

יואב קיש: אם היועץ המשפטי לוועדה אומר שבהצעת החוק הזאת לא ניתן להתייחס למעבר מיהודה ושומרון לישראל אז אבקש ממשרד הפנים שייתן תשובה.

תומר רוזנר: מן המינהל האזרחי.

מיכאל מלכיאלי: זה דורש חוק נוסף?

יואב קיש: לא.

יואב קיש: הם צריכים לתקן בצו אלוף, אבל לפעמים לוחות הזמנים שלהם, אם אני לא מכתיב להם – אם מגיע לפה סגן שר הביטחון ומתחייב מבחינתי זה התחייבות.

יואב קיש: יש לך תשובה?

אהוד לנדאו: ניסיתי לקבל את תגובת יועמ"ש איו"ש לגבי לוחות הזמנים.

אהוד לנדאו: תהיה בכל מקרה בחודש הקרוב - - -

לאה פדידה: יועמ"שים פוחדים לדבר בגלל החוק.

יואב קיש: הוא מדבר הרבה, יועמ"ש איו"ש, אל תדאגי.

אהוד לנדאו: בחודש הקרוב תהיה ישיבת עבודה על הנושא הזה.

יואב קיש: חבר הכנסת מלכיאלי, חשוב לי שתהיה איתי.

יואב קיש: הסיכום הוא כדלקמן: אני לא מצביע היום על הצעת החוק.

יואב קיש: אני רוצה לקבוע ישיבה עוד כשבוע מהיום.

יואב קיש: אני מבקש תשובה ברורה ממשרד המשפטים ומסגן שר הביטחון אלי בן-דהן, מתי התיקון הזה עובר בלוחות זמנים קצרים, כדי שאוכל להסתנכרן ושהחקיקה תתבצע בו-זמנית.

יואב קיש: אני לא רוצה להוביל מהלך חד-צדדי בעניין הזה.

יואב קיש: כפי שאמרתי כתנאי בהכנה לקריאה הראשונה, זה עדיין קיים גם בהכנה לקריאה השנייה והשלישית.

יואב קיש: חבר הכנסת מלכיאלי, אני מבקש שגם אתה תפעל מול סגן השר בן-דהן וגם מול משרד המשפטים ומול יועמ"ש איו"ש.

יואב קיש: תחזרו עם תשובה לישיבה הבאה.

יואב קיש: לאה קריכלי, המינהל האזרחי, יועמ"ש איו"ש צריך להגיע לכאן בישיבה הבאה.

שירי שניצקי: אם אפשר לנצל את ההזדמנות ובכל זאת לבקש, שיועמ"ש איו"ש יחיל גם את האפשרות לחלק הכנסות בתוך יהודה ושומרון, זה יהיה נהדר, כי גם כך הנושאים כרוכים זה בזה.

שירי שניצקי: היום האפשרות לחלק בתוך יהודה ושומרון לא חלה.

שירי שניצקי: לא הוחל החוק הישראלי בתוך יהודה ושומרון.

יואב קיש: אין לך יכולת לדבר אתו?

שירי שניצקי: יש לנו יכולת.

שירי שניצקי: אנחנו עובדים איתם כבר שנתיים וחצי.

יואב קיש: וזה עוד לא קרה.

שירי שניצקי: לא קרה.

יואב קיש: הבנתי.

יואב קיש: נשמע את התייחסותו גם לנושא הזה.

יואב קיש: הצטרפה לדיון חברת הכנסת יעל כהן-פארן, בבקשה.

יעל כהן-פארן: הייתי בדיון אחר.

יעל כהן-פארן: יש לי שאלה.

יעל כהן-פארן: יש כאן נציג של משרד החוץ?

יואב קיש: לא.

יעל כהן-פארן: אני רוצה לשאול האם יש עמדה של משרד החוץ לגבי אפשרות של חרם, כפי שיש חרם על התנחלויות.

יעל כהן-פארן: בגלל שאותם אזורי תעשייה נותנים את הארנונה שלהם להתנחלויות, שהוא יורחב גם לאותם אזורי תעשייה.

יואב קיש: אני מבטיח לך שה-BDS ירוצו על זה.

יואב קיש: הם את ישראל מחרימים גם כך.

יעל כהן-פארן: בגלל זה אני רוצה לומר שאתם בחוק הזה תביאו לפגיעה.

יואב קיש: את יכולה להגיש שאילתה למשרד החוץ.

יעל כהן-פארן: עליכם לתת דעתכם לעניין.

יואב קיש: תודה חברת הכנסת כהן-פארן.

יואב קיש: הישיבה נעולה.